Mauritz Waenerberg

Mauritz Agathon Waenerberg (29. heinäkuuta 1849 Porvoo – 10. joulukuuta 1917 Helsinki) oli suomalainen voimistelunopettaja ja palovakuutusyhtiön johtaja. 

Waenerbergin vanhemmat olivat teologian tohtori, esittelijäsihteeri Gabriel Mauritz Waenerberg ja Agata Sofia Aschan. Hän pääsi ylioppilaaksi 1865 Helsingin normaalikoulusta ja valmistui Helsingin yliopistosta filosofian kandidaatiksi 1872 ja maisteriksi 1873. 

Waenerberg oli Helsingin ruotsalaisen normaalilyseon voimistelun opettajana 1876–1894 ja toimi Kaupunkien yleisen paloapuyhtiön toimitusjohtajana vuodesta 1885 alkaen. Waenerberg perusti yhdessä Uudenkaarlepyyn opettajaseminaarin voimistelun lehtori Gustaf Hedströmin (1852–1923) kanssa vuonna 1875 Suomen ensimmäisen miesten voimisteluseuran Turnföreningen i Helsingfors, vuodesta 1882 Helsingfors Gymnastikklubb ja oli seuran puheenjohtajana kuolemaansa saakka 1917.

Waenerberg kuului vuoden 1899 suureen lähetystöön yhtenä Helsingin kolmesta edustajasta, kun insinööri Edvard Bergroth luovutti valtakirjalla paikkansa hänelle.

Waenerberg oli naimisissa vuodesta 1873 Julia Rosaura Möllerin (1852–1919) kanssa. Waenerbergin veli oli taidemaalari ja opettaja Thorsten Waenerberg.

Lähteet

Aiheesta muualla 
 Mauritz Waenerbergin elämäkerta Kansallisbiografiassa (SKS Biografiakeskus)

Suomalaiset opettajat
Vuonna 1849 syntyneet
Vuonna 1917 kuolleet